
Szerkezet- és ércfejlődés az ófalui Goldgrundvölgyben: A Juhhodályvölgyi Márvány esettanulmánya

Kulcsszavak: érfejlődés; növekedési morfológia; megnyúlt tömbös szövet; deformáció; cementgeneráció
A dolgozatom fő célja a Goldgrund-völgyben található Juhhodályvölgyi Márvány kőzettest ásványos ereinek részletes elemzése, amely a terület földtani sajátosságainak mélyebb megértését segítheti elő.
Kutatásom első lépéseként Magyarország nagyobb szerkezeti egységeit mutattam be, különös hangsúlyt fektetve a Tiszai-főegység fejlődéstörténetére és annak szerkezeti felépítésére. Ennek célja, hogy átfogó keretet nyújtsak a dolgozat tárgyát képező terület megértéséhez, és stabil alapot teremtsek a későbbi, részletes elemzések számára. Ezzel párhuzamosan bemutatom a Mecsekalja-öv jellemzőit és az ezzel szoros kapcsolatban álló Ófalui Metamorfit Komplexum kőzeteit, amelyek a vizsgálati terület geológiai összefüggéseinek megértéséhez szintén nélkülözhetetlenek.
Az ásványos erek kialakulásának mélyebb megértése érdekében részletesen tárgyaltam az erek fejlődését és elrendeződését meghatározó tényezőket. Ebbe beletartozott a kőzeteket érő feszültségmezők jellemzése, a különböző típusú deformációs folyamatok ismertetése, valamint azoknak a mikroszkopikus szöveti paraméterek elemzése, amelyek az érfejlődés különböző szakaszai során jöhetnek létre. Az elméleti háttér irodalmi áttekintését követően a Juhhodályvölgyi Márványból gyűjtött kőzetminták gyakorlati elemzése következett, amely karbonátfestés, polarizációs és katódlumineszcens mikroszkópia, valamint Raman mikrospektroszkópia  módszerével történt. Ezen módszerek lehetővé tették, a minták mikroszkopikus szerkezeti, szöveti jellemzőinek részletes feltárását, amelyek alapvető fontosságúak az ásványos erek genetikájának megértéséhez.
A dolgozatban a Juhhodályvölgyi Márvány ásványos ereinek vizsgálata mellett kitértem a Goldgrund-völgy más földtani képződményeinek makroszkópos léptékű, terepi elemzésbe, különös tekintettel a térségben megjelenő töréses és metamorf szerkezeti elemekre. Ezen képződmények vizsgálatával a Juhhodályvölgyi Márványban megjelenő ásványos erek és a környező képződményekben fellelhető szerkezeti elemek fejlődéstörténeti összefüggéseinek feltárására törekedtem.
A kutatás legfontosabb eredményeként elkészült a Juhhodályvölgyi Márvány ásványos ereinek részletes makroszkopikus és mikroszkopikus petrográfiája. Ez a leírás nemcsak a térség geológiai ismereteit gazdagítja új adatokkal és megfigyelésekkel, hanem szilárd kiindulópontot jelenthet a jövőbeni vizsgálatok számára, amelyek tovább mélyíthetik Ófalu térségének petrogenetikai és tektonikai összefüggéseiről alkotott képet.



